Svend Aage Jensby (V), 2002-02-21:
Jeg skal besvare hr. Albrechtsens forespørgsel også på vegne af justitsministeren.
Det er jo rigtigt, når hr. Albrechtsen nævner, at den tidligere regering ved flere lejligheder har oplyst - senest i forbindelse med en forespørgselsdebat, F 38, i april 2001 - at den ikke havde kendskab til det såkaldte Echelonsystem, ud over de oplysninger, som har været fremme i pressen, Ekstra Bladet, forskellige rapporter, Der Spiegel, erindrer jeg, og andre.
Den nuværende regering har, må jeg skuffende sige til hr. Albrechtsen, ikke en anden holdning end den tidligere regering.
Vi har ikke noget nyt at tilføje til spørgsmålet, vil jeg sige til hr. Albrechtsen.
Ligesom den tidligere regering har vi ikke oplysninger i den nuværende regering, der kan be- eller afkræfte eksistensen eller formålet med det såkaldte Echelonsystem.
Jeg siger ikke, at det ikke eksisterer.
Vi ved det ikke.
Jeg ved det ikke, men jeg kan da ikke udelukke det.
Mere klart kan jeg ikke give udtryk for min holdning
Så sådan ligger landet med hensyn til den del af spørgsmålet.
Så spørger hr. Albrechtsen videre generelt om regeringens kendskab til USA's og Storbritanniens aflytningssystemer.
Skam skulle have andet.
Det er dem, vi arbejder sammen med bl.a. på Balkan og nu også i Afghanistan for at bekæmpe terrornetværket der.
Det samarbejde er i sagens natur overordentlig følsomt og bygger på gensidig fortrolighed.
Det er derfor ikke muligt her i Folketinget at komme ind på, hvilket kendskab vi har i Danmark til andre landes efterretningstjenester.
På tilsvarende vis kan jeg på justitsministerens vegne oplyse, at de opgaver, Politiets Efterretningstjeneste skal varetage, også forudsætter et samarbejde med andre landes tjenester.
Lad mig her tilføje, at jeg tror, at hr. Albrechtsen vil være på det rene med, at det, når vi går nogle år tilbage, også ville have været meget svært at tilvejebringe oplysninger om de aktiviteter, KGB udøvede bl.a. her i landet.
Terrorangrebet i USA den 11. september og den omstændighed, vi der oplevede, har naturligvis øget behovet
for efterretningsmæssigt samarbejde nationalt og på tværs af landegrænserne
Det er der en generel enighed om i de internationale organisationer og lande, vi samarbejder med: NATO, EU og andre.
Og fra dansk side har vi jo allerede taget en række tiltag, som jeg senere kort kommer ind på.
Med hensyn til mulighederne for at opnå aftaler med USA og Storbritannien om forbud mod, som det hedder i forespørgslen, ulovlig aflytning og statslig industrispionage, så vil jeg først sige, at der i selve formuleringen af spørgsmålet jo ligger en formodning om, nærmest et angreb på, at USA og Storbritannien rent faktisk foretager ulovlig aflytning.
Men lad mig dernæst sige, at hvis man stillede begrænsninger i andre landes muligheder for at aflytte elektronisk kommunikation, så ville det jo indebære, at man berørte disse landes helt vitale sikkerhedsinteresser.
De interesser er øget efter den 11. september.
Den gensidige overholdelse af sådan nogle aftaler, hvis de kunne indgås,
ville i øvrigt være umulig at kontrollere.
Jeg finder det derfor urealistisk at forestille sig, at sådanne aftaler vil have nogen værdi.
Der er én måde at sikre sig på, og det er stærkest mulig kryptering.
Det var den tidligere regerings opfattelse, og det er også den nuværende regerings opfattelse.
Lad mig så til slut knytte et par bemærkninger til forholdene efter den 11. september og efterretningstjenesternes forhold.
Angrebet på USA den dag var et angreb mod hele den vestlige civilisation, vores demokratier og vores levevis som helhed.
Disse angreb viser på udtrykkelig, alt for udtrykkelig vis, at vi står over for nogle asymmetriske grænseoverskridende terrortrusler, som fra begyndelsen af 1990'erne er blevet øget.
Vi har vidst det, og det er indgået i NATO's sikkerhedsvurderinger, at terror var en sikkerhedsrisiko, men jeg havde ikke forestillet mig dengang, at det var blevet så manifesteret, som det blev den 11. september.
Det tog den tidligere regering initiativ til, og det fik den tidligere regering fuld opbakning til fra den nuværende regerings partier.
Såvel PET's som FE's muligheder for at sikre danske interesser og danske statsborgeres liv og helbred er blevet forøget.
Det er velkendt, at der er tilført ressourcer til de to tjenester, og vi arbejder på tværs af landegrænserne i NATO- og EU-sammenhæng med andre landes tjenester, og det arbejde vil blive fortsat ufortrødent. Samarbejdet bygger, som jeg sagde, på fortrolighed, gensidig fortrolighed.
Oplysningerne om arbejdet er overordentlig sensitive.
Vi informerer løbende i regeringen Kontroludvalget for efterretningstjenesterne om spørgsmål, der har betydning, men de egner sig ikke til at blive udbredt i en større sammenhæng.
Det er vitalt, at efterretningstjenesterne har ro og fred, og det agter den nuværende regering ikke at ændre på.
Forhandling